Predkladacia správa

Cieľom vlády Slovenskej republiky je postupné ozdravenie verejných financií, ktoré je spojené so znižovaním deficitu rozpočtu verejnej správy. Jednou z možností, ako môže byť deficit znižovaný, je zvýšenie príjmov rozpočtu verejnej správy efektívnejšou správou pohľadávok štátu. Pohľadávky štátu predstavujú významnú položku majetku štátu. 

Pohľadávky štátu je možné rozdeliť do niekoľkých základných kategórií, a to na pohľadávky z výberu daní, ciel a poistných odvodov, špecifické pohľadávky štátu, iné pohľadávky štátu.

Základnými problémami efektívnej správy pohľadávok štátu sú rôzne miesta vzniku evidencie, vymáhania a účtovania o pohľadávkach štátu, a tiež prístup správcov majetku štátu k vymáhaniu pohľadávok.

Účelom tohto materiálu je navrhnúť zefektívnenie správy pohľadávok, t.j. jednotlivých krokov spojených so vznikom, evidenciou, účtovaním, vymáhaním a platením v subjektoch verejnej správy, pri ktorých vznikajú najväčšie problémy so správou pohľadávok. Efektívnejšia správa pohľadávok bude na jednej strane viesť k zníženiu nákladov na správu pohľadávok a na strane druhej k zvýšeniu príjmov rozpočtu verejnej správy z dôvodu účinnejšieho výberu štátnych príjmov.

Návrh opatrení je založený na dvoch základných krokoch, a to určenie postupov efektívnej správy iných pohľadávok u správcov pohľadávky a koncepcia centralizovaného vymáhania pohľadávok po lehote splatnosti.

Na zlepšenie stavu a urýchlenie vymáhania pohľadávok štátu sa odporúčajú nasledovné opatrenia:

a)	viesť osobitnú evidenciu pohľadávok štátu po lehote ich splatnosti,
b)	monitorovať nezaplatené pohľadávky štátu po lehote ich splatnosti,
c)	zverejniť na svojej internetovej stránke zoznam svojich dlžníkov s uvedením výšky pohľadávky štátu, ak od splatnosti (resp. vykonateľnosti) pohľadávky štátu uplynul viac ako jeden mesiac. Táto úloha je však podmienená úpravou príslušných právnych predpisov tak, aby bola zachovaná ochrana osobných údajov fyzických osôb;
d)	uplatňovať sankcie za oneskorenú úhradu pohľadávok štátu, teda spolu s istinou pohľadávky štátu uplatniť aj jej príslušenstvo, ak zákon neustanovuje inak, 
e)	v lehote troch mesiacov odo dňa splatnosti pohľadávky štátu aspoň dvakrát písomne vyzvať dlžníka na jej úhradu, ak zákon neustanovuje inak. 
f)	pri pohľadávkach štátu bez exekučného titulu, najneskôr v lehote troch mesiacov odo dňa splatnosti pohľadávky štátu iniciovať získanie exekučného titulu alebo za splnenia zákonných podmienok vydať rozhodnutie o trvalom upustení od vymáhania pohľadávky štátu,
g)	pri pohľadávkach štátu s exekučným titulom, najneskôr v lehote štyroch mesiacov odo dňa vykonateľnosti pohľadávky štátu iniciovať nútený výkon pohľadávky štátu, ak zákon neustanovuje inak,
h)	ak bude na majetok dlžníka vyhlásený konkurz, reštrukturalizácia alebo dlžník vstúpi do likvidácie, prihlásiť pohľadávku štátu do príslušného konania bez zbytočného odkladu, resp. v zákonom ustanovenej lehote. 

Navrhuje sa, aby podpredseda vlády a minister financií do konca roka 2011 predložil na rokovanie vlády SR návrh zákona, ktorým by sa zriadila špecializovaná organizácia na centrálne vymáhanie pohľadávok štátu po lehote splatnosti. Z týchto dôvodov sa navrhuje aj zmena Plánu legislatívnych úloh vlády SR na rok 2011, ktorou by sa posunul aj termín predloženia novely zákona č. 278/1993 Z. z. o správe majetku štátu v znení neskorších predpisov, pretože úzko súvisí s novým spôsobom vymáhania pohľadávok štátu.

Predkladaný materiál nemá vplyv na verejné financie, sociálnu situáciu obyvateľstva, na zamestnanosť, na podnikateľské prostredie, životné prostredie a informatizáciu spoločnosti.

Návrh materiálu bol predmetom medzirezortného pripomienkového konania v termíne od            6. mája 2011 do 19. mája 2011. Návrh materiálu bol zaslaný prostredníctvom Portálu právnych predpisov povinne pripomienkujúcim subjektom. Do stanoveného termínu sa vyjadrilo 21 pripomienkujúcich subjektov s celkovým počtom pripomienok 38, z toho bolo 5 zásadných. Výsledky pripomienkového konania sú uvedené vo vyhodnotení pripomienkového konania. Materiál sa predkladá na rokovanie vlády Slovenskej republiky bez rozporov.